Mandag formiddag brød en brand ud i et tørreanlæg i Store Ajstrup.

Omkring klokken 10.30 mandag formiddag lød alarmen hos Nordjyllands Beredskab. Der var gået brand i et 50 meter langt tørreanlæg på Viderupgårdvej i Store Ajstrup. Seks brandkøretøjer fra stationerne i Nibe, Løgstør og Aalborg blev kaldt ud, og slukningsarbejdet blev iværksat. Da beredskabet mødte op, brændte det op gennem tagdækningen på hallen, hvor tørreanlægget var installeret. Nordjyllands Beredskab fik hurtigt kontrol over branden, og knap en time senere kunne indsatslederen melde, at branden var under kontrol, og at den ikke ville sprede sig yderligere. - Der er ikke sket skade på hverken personer eller dyr, men bygningen har taget skade, da branden stod op gennem taget. Derudover er det primært tørreanlægget, som har lidt skade, siger Jakob Schmidt. Årsagen til branden er endnu ukendt.